Njoftim për konsultimin publik, lidhur me projektligjin:

“Për Shërbimet Digjitale në Republikën e Shqipërisë”

[bookmark: _Hlk216362701]Projektligji “Për Shërbimet Digjitale në Republikën e Shqipërisë”, është propozim i Ministrit të Infrastrukturës dhe Energjisë, bazuar në pikën 2 të nenit 100, të Kushtetutës, dhe ka për qëllim të kontribuojë në mirëfunksionimin e shërbimeve ndërmjetëse në Republikën e Shqipërisë, duke vendosur rregulla të harmonizuara për një mjedis online të sigurt, të parashikueshëm dhe të besueshëm, që i përgjigjet zhvillimeve teknologjike dhe përdorimit masiv të teknologjisë digjitale dhe shërbimeve online duke siguruar mbrojten e të drejtave themelore si dhe mbrojtjen më të mirë të konsumatorit, marrësit të shërbimeve ndërmjetëse.
Projektligji përcakton rregulla për ofrimin e shërbimeve ndërmjetëse në Republikën e Shqipërisë, të harmonizuara me praktikën e Bashkimit Evropian dhe krijon në veçanti, një kuadër përjashtimi të kushtëzuar nga përgjegjësia, për ofruesit e shërbimeve ndërmjetëse,  rregulla dhe detyrime specifike për kujdesin e duhur në mjedisin online, të përshtatura sipas kategorive të ofruesve të shërbimeve ndërmjetëse dhe rregulla për zbatimin dhe garantimin e zbatimit  të këtij ligji, përfshirë ato të lidhura me bashkëpunimin dhe koordinimin ndërmjet autoriteteve kompetente në Republikën e Shqipërisë, të harmonizuara me praktikën e Bashkimit Evropian. 
Projektligji adreson problematikat që lidhen me mungesën e një kuadri të posaçëm për rregullimin e shërbimeve digjitale, mungesën e detyrimeve të harmonizuara për platformat online, si dhe nevojën për mekanizma më efektive për transparencën, mbrojtjen e përdoruesve, të dhënave personale të tyre dhe trajtimin e përmbajtjeve të paligjshme. 

Miratimi i projektligjit pritet të sjellë efekte pozitive në aspektin juridik, institucional dhe ekonomik, duke përmirësuar standardet e sigurisë dhe besueshmërisë online, duke rritur mbrojtjen e përdoruesve, duke nxitur zhvillimin e ekonomisë digjitale dhe të një tregu digjital më të besueshëm dhe konkurrues, si dhe duke kontribuar në avancimin e procesit të integrimit evropian të Republikës së Shqipërisë.  

Objektivat kryesore të këtij projektligji janë:

1. Krijimi i një mjedisi digjital më të sigurtë në Shqipëri 
· Mbrojtja e përdoruesve online nga përmbajtja, produktet dhe shërbimet e paligjshme në internet. 
· Krijimi i procedurave efektive për autoritetet kompetente në lidhje me raportimin dhe trajtimin e përmbajtjes së paligjshme online. 

2. Rritja e mbrojtjes së të drejtave themelore të përdoruesve 
· Garantimi i lirisë së shprehjes, të drejtës për informacion dhe ruajtjes së të dhënave personale. 
· Sigurimi i procedurave të drejta dhe transparente kur platformat kufizojnë, heqin përmbajtje, apo pezullojnë llogari online. 
· Forcimi i mbrojtjes së të miturve në mjedisin online. 

3. Rritja e transparencës dhe llogaridhënies së ofruesve të shërbimeve ndërmjetëse online
· Detyrimi i platformave online për publikimin e raporteve të transparencës. 
· Transparencë mbi reklamat online dhe sistemet e rekomandimit. 
· Informim i qartë i përdoruesve për kushtet e përdorimit dhe vendimet e moderimit. 

4. Vendosja e detyrimeve për ofruesit e shërbimeve ndërmjetëse 
· Përcaktimi i detyrimeve sipas kategorisë së shërbimit (mere conduit, caching, hosting, për platformat online dhe platformat online shumë të mëdha). 
· Krijimi i mekanizmave për bashkëpunim me autoritetet kompetente. 

5. Forcimi i mbrojtjes së konsumatorëve në tregtinë elektronike 
· Rritja e gjurmueshmërisë së tregtarëve online në platformat online. 
· Pengimi i shitjes së produkteve të paligjshme ose të pasigurta. 
· Rritja e besimit të konsumatorëve në shërbimet digjitale. 

6. Krijimi i një sistemi efektiv mbikëqyrjeje dhe zbatimi 
· Caktimi i një autoriteti kompetent dhe të pavarur si Koordinator i Shërbimeve Digjitale (Digital Services Coordinator). 
· Sigurimi i bashkëpunimit ndërinstitucional edhe me autoritetet e vendeve të BE-së, sipas modelit të DSA. 

7. Përafrimi i legjislacionit shqiptar me acquis të Bashkimit Evropian 
· Harmonizimi i kuadrit ligjor shqiptar me Rregulloren (BE) 2022/2065. 



Palët e interesuara janë të ftuar për të paraqitur komentet dhe rekomandimet e tyre për këtë dokument, brenda  datës 10.09.2026, në adresën e email-it vilma.davidhi@infrastruktura.gov.al 
Më poshtë gjendet linku i publikimit për projektligjin “Për Shërbimet Digjitale në Republikën e Shqipërisë”, dhe relacionin shoqërues: 
-Projektligji “Për Shërbimet Digjitale në Republikën e Shqipërisë”


